Universis, etc. Nos frater Gauffridus, permissione divina humilis abbas S. Martini Eduensis, notum facimus quod cum inter nos ex una parte et conventum nostrum dicti monasterii ex altera parte, non coram quocumque judice, immo in capitulo nostro ipsius monasterii, esset orta materia questionis super eo videlicet quod pro necessitate que ecclesie dicti monasterii de quibusdam jocalibus ad Deo, Beate et gloriose virgini Marie ejus matri, Beato Martino, patrono nostro, et universe celesti curie serviendum, prout in tali loco fieri consuetum erat congruens, dictus conventus noster nos persequeretur ac diceret ut nos dicta jocalia parare et administrare faceremus tamquam abbas et dicte ecclesie administrator, et quod ad dicta jocalia ministranda et solvenda tenebamur, nobis in contrarium asserentibus ad dicta jocalia solvenda et administranda non teneri, immo dictum conventum nostrum in dictis jocalibus administrandis et solvendis teneri dicebamus; tandem dictus conventus noster, supra premissis nostram conscientiam onerando, nobis dixerit et supplicaverit ut nos super hoc informationem per consocios nostros monachos antiquiores tam de residentibus in dicto monasterio nostro quam membris ejusdem facere dignaremur; nos qui toto posse commodum et honorem dicte nostre ecclesie et etiam augmentationem ipsius ad Deo, B. Marie, ejus matri, B. Martino, patrono nostro, ac omni curie celesti serviendum cupientes, per plures probos homines commonachos ac consocios nostros, tam de residentibus in dicto monasterio nostro quam membris ejusdem informavimus et super hujusmodi negotio inquisivimus veritatem, super hoc magna diligentia adhibita; et invenimus per relationem ipsorum per nos diligenter interrogatorum et petitorum, in dictis jocalibus administrandis et solvendis ab antiquo abbates ipsius monasterii esse efficaciter obligatos. Quapropter nos et successores nostros abbates dicti monasterii ad dicta jocalia in predicta ecclesia administranda et solvenda teneri confitemur. In quorum testimonium sigillum nostrum proprium litteris presentibus duximus apponendum. Datum die mercurii ante festum Ascensionis Domini, anno Incarnationis ejusdem MCCC quinquagesimo quarto.